La secretària Tècnica de la Comissió relaciona les reclamacions que han tingut entrada des del darrer Ple que va tenir lloc el passat 22 d'agost i que són les que van dels del número d'expedient 317/2018 fins el 328/2018, ambdós inclosos, que es tramitaran de conformitat amb la valoració de les admissions que s'ha dut a terme.
Es comenta la presentació d'una nova sol·licitud d'accés a un expedient de la Comissió per part de la persona reclamant a l'expedient de la Reclamació 455/2017, que és admesa a tràmit i de la qual se'n farà el trasllat a les altres parts del procediment de reclamació, en compliment de l'article 31 LTAIPBG i la corresponent suspensió del procediment per resoldre.
Es comenten els darrers incidents d'execució que han estat comunicats a la Comissió i les properes actuacions a dur a terme, que comprenen un requeriment a l'Ajuntament de l'Albiol perquè acrediti el compliment de la Resolució 115/2018, de 24 de maig.
Per unanimitat, s'acorda la retirada de l'ordre del dia de la sessió la Proposta de resolució d'estimació parcial de la Reclamació 93/2018, que serà objecte d'anàlisi del Ple de la setmana vinent.
Proposta de resolució d'estimació parcial de la Reclamació 172/2018
La senyora Elisabet Samarra i Gallego ponent de la Proposta de resolució d'estimació parcial, relativa a la Reclamació 172/2018, que s'ha plantejat contra Ajuntament de Barcelona, en relació amb la justificació de les despeses amb càrrec a les subvencions rebudes de l'Ajuntament, i factures, des de l'any 2013 fins al 2016, per part del Grup municipal de CiU (grup municipal Demòcrata), analitza conjuntament totes les propostes que tenen per objecte informació relativa a les aportacions i despeses dels grups municipals a l'Ajuntament de Barcelona i són objecte d'aquest punt de l'ordre del dia i del tercer, quart, cinquè, sisè, setè i vuitè.
En destaca els elements més rellevants respecte altres d'anteriors formulades en termes similars per altres persones reclamants, i fa esment que han tingut una tramitació paral·lela.
En totes les reclamacions la informació reclamada és la mateixa, respecte les despeses dels diferents grups municipals en el Consistori, respectivament, Grup municipal de CiU, Grup municipal socialista, Grup municipal Popular, Grup municipal d'Iniciativa per Catalunya-Verds-EUiA, Grup municipal d'Esquerra Republicana de Catalunya, Grup municipal CUP-Capgirem Barcelona i Grup municipal Ciutadans.
La ponent de les propostes exposa les diferents al·legacions que han formulat cada un dels grups municipals en el corresponent procediment i la fonamentació de l'estimació parcial de la reclamació.
El senyor Josep Mir formula unes consideracions als textos de les propostes a fi de posar més èmfasi en la responsabilitat de l'Ajuntament respecte el lliurament de la informació reclamada, esmenes que seran introduïdes per la ponent en el textos de les propostes presentades.
Es debaten, així mateix, aspectes relatius a l'execució d'aquestes resolucions de la Comissió, tenint en compte que alguns dels grups han formulat oposició a l'entrega de la documentació.
Proposta de resolució d'estimació parcial de la Reclamació 173/2018
Proposta de resolució d'estimació parcial de la Reclamació 174/2018
Proposta de resolució d'estimació parcial de la Reclamació 175/2018
Proposta de resolució d'estimació parcial de la Reclamació 176/2018.
Proposta de resolució d'estimació parcial de la Reclamació 177/2018.
Proposta de resolució d'estimació parcial de la Reclamació 178/2018
Proposta de resolució d'estimació parcial de la Reclamació 179/2018
Proposta de resolució de desestimació de la Reclamació 218/2018.
El senyor Josep Mir ponent de la Proposta de resolució de desestimació relativa a la Reclamació 218/2018, que s'ha plantejat contra l'Oficina Antifrau de Catalunya, en el qual demanava l'Informe de la investigació interna sobre l'anterior Director de l'Oficina, exposa la fonamentació que duu a la desestimació de la reclamació atès que l'informe que es sol·licita conté dades relatives a la comissió d'infraccions, de manera que per aplicació de l'article 23 LTAIPBG quedaria impedit l'accés a la informació reclamada sense que hi pugui haver marge de ponderació dels interessos presents.
Proposta de resolució de finalització de la Reclamació 266/2018 per pèrdua d'objecte
El senyor Josep Mir, ponent de la Proposta de resolució de finalització per pèrdua d'objecte de la Reclamació 266/2018, que s'ha plantejat contra Departament de Territori i Sostenibilitat de la Generalitat de Catalunya, i en el marc de la qual es demanava nombre de nuclis zoològics i centres d'acollida d'animals i refugis, exposa els principals de la tramitació del procediment que duen a la pèrdua sobrevinguda de l'objecte, atès que la persona reclamant ha manifestat que la informació li ha estat lliurada durant el procediment de reclamació davant la GAIP.
Proposta de resolució de finalització de la Reclamació 273/2018 per desistiment
El senyor Josep Mir, ponent de la Proposta de resolució de finalització per desistiment relativa a la Reclamació 273/2018, que s'ha plantejat contra Il·lustre Col·legi d'Advocats de Tarragona, en què es demanava accés a un informe, exposa la complexa tramitació d'aquest expedient i que es va requerir a la persona reclamant que es pronunciés sobre diferents aspectes de la reclamació a fi de poder tramitar-la.
Per manca de resposta cal considerar que la persona reclamant desisteix del procediment en aplicació de la normativa de procediment administratiu.
Proposta de resolució de finalització de la Reclamació 280/2018 per pèrdua d'objecte
El senyor Josep Mir, ponent de la Proposta de resolució de finalització per pèrdua d'objecte relativa a la Reclamació 280/2018, plantejada contra l'Ajuntament de Sabadell, exposa que s'han tramès noves al·legacions de la part reclamant i que han de ser valorades per a resoldre l'expedient.
La Proposta de resolució serà objecte d'anàlisi en el Ple de la setmana vinent.
Proposta de resolució de desestimació de la Reclamació 282/2018
El senyor Josep Mir, ponent de la Proposta de resolució de desestimació de la Reclamació 282/2018, que s'ha plantejat contra l'Ajuntament de Sabadell, en la qual es demanava iinformació sobre les persones que treballen a l'Ajuntament amb contractes d'obra i servei, exposa els motius que duen a la desestimació de la reclamació, atès que amb anterioritat a la seva presentació davant la GAIP, l'Ajuntament ja havia lliurat la informació reclamada.
Proposta de resolució de finalització de la Reclamació 287/2018 per pèrdua d'objecte
El senyor Josep Mir, ponent de la Proposta de resolució de finalització per pèrdua d'objecte relativa a la Reclamació 287/2018 i de la que és objecte del punt quinzè de l'ordre del dia, ambdues plantejades contra la Direcció General de la Policia, del Departament d'Interior de la Generalitat de Catalunya i relatives a diverses dades sobre kits i reactius d'anàlisi, exposa els elements de tramitació més destacats que duen a la finalització per pèrdua sobrevinguda de l'objecte que es reclama en ambdós expedients, atès que el Departament hauria resolt les sol·licituds d'accés de forma extemporània i lliurat la informació reclamada.
Proposta de resolució de finalització de la Reclamació 288/2018 per pèrdua d'objecte
És objecte d'anàlisi en el punt anterior de l'ordre del dia.